《赠宋射陵》
清代·钱名世

冬青萧索遗民少，海滨宽间存一老。睒睒晨星气象高，华峰削翠金天杳。

百年以来人事变，射陵先生眼所见。铜驼荆棘苍鹅飞，露掌仙人辞汉殿。

南都斫尽灵和柳，二月不知春甸线。《后庭花》唱商女口，毳帐筚篥成高宴。

台城应教秋衾客，扫迹荒村守迍贱。丛残蠹帙过五车，石田茅屋苍苔居。

长编一卷必在手，百家诸子时畋渔。野蔬新剪浊醪熟，檐花坠雨寒窗虚。

两京旧事饱其腹，闲谈涌出泉百斛。兰台掌故多放失，江天少微有实录。

荐书急奏杨铁崖，白衣宣至参史局。见闻覼缕谈靡靡，八表十志成必速。

不然士室作诗史，空想蕉园在盐渎。君不见永宁寺侧藏书楼，宝光夜夜腾斗牛。

鹿门偕隐夫何求，长君健笔思帘俦。燃椽官馆来日事，那羡区区史通子。

作者简介：江苏武进人，字亮工，一字絅庵。康熙四十二年进士，授编修，官至侍读学士。夙负文誉，王鸿绪、万斯同修《明史》，聘为助手。后以投诗年羹尧事夺职，逐回原籍。世宗并赐榜书“名教罪人”四字，命悬于中堂。有《崇雅堂集》。